Peringkat kehidupan manusia

Manusia telah diciptakan oleh Allah sebagai makhluk yang sebaik-baiknya penciptaannya berbanding dengan makhluk-makhluk Allah yang lain. Tujuan manusia diciptakan adalah untuk khalifah Allah di muka bumi dan untuk beribadah semata-mata. Seperti firman Allah dalam Surah Al-Baqarah ayat 30 dan Surah Az-Dzaariyat ayat 56. Manusia dikurniakan akal dan nafsu serta penciptaan makhluk seperti haiwan dan tumbuhan semuanya bagi memenuhi keperluan seseorang manusia. Manusia diciptakan dengan menggunakan dua unsur iaitu tanah dan roh. Selepas seseorang itu telah mati jasadnya akan hancur secara perlahan-lahan manakala rohnya akan terus hidup. Setiap roh manusia yang dilahirkan ke muka bumi akan melalui beberapa peringkat sebelum tiba ke destinasi yang terakhir, iaitu sama ada syurga atau neraka.

Peringkat pertama yang perlu dilalui oleh roh adalah satu alam yang dikenali sebagai alam roh. Setiap daripada kita yang dilahirkan di dunia ini mempunyai roh yang tersendiri dan hanya Allah sahaja yang tahu ap aitu roh yang sebenarnya kerana ianya luar jangkauan akal fikiran kita sebagai manusia yang lemah. Setiap roh telah melafazkan janji setia kepada Allah untuk menjadi khalifah di muka bumi sebelum dijadikan manusia. Seterusnya, peringkat kedua adalah alam Rahim. Alam ini merupakan satu proses yang dimana sebuah jasad sedang terbentuk di dalam rahim si ibu. Satu hadith Riwayat Muslim, sabda Rasulullah “Seseorang manusia dikumpulkan kejadiannya dalam kandungan ibunya selama 40 hari, masih wujud dalam bentuk air mani lalu dijadikan segumpal darah selama 40 hari. Kemudian malaikat meniupkan roh kedalam jasad mengikut perintah Allah dan ditetapkan kepadanya rezeki, amalan dan kebahagiaan.

Peringkat yang ketiga adalah dikenali sebagai alam dunia iaitu alam yang dilalui kita sekarang. Apabila manusia dilahirkan dunia ini tanpa sebarang ilmu pengetahuan dalam bentuk seorang bayi yang lemah. Kemudian dia akan membesar menjadi seorang yang kuat lalu menjadi lemah kembali apabila usia sudah tua. Inilah hakikat kehidupan manusia yang membuktikan betapa terhadnya ruang dan masa bagi makhluk manusia yang lemah ini. Tujuan manusia berada di alam ini adalah untuk menyiapkan bekalan untuk dibawa ke alam seterusnya. Bekalan di sini bukanlah dalam bentuk makanan atau minuman tetapi dalam bentuk amal ibadah yang telah kita lakukan sepanjang kita hidup di muka bumi Allah ini. Tetapi ia tidak semudah itu, Allah akan tetap menguji hambanya dengan segala dugaan dan ujian ini tidak dating dalam bentuk kesusahan sahaja. Kesenangan itu juga boleh menjadi salah satu ujian daripada Allah kepada kita. Alam dunia ini hanyalah tempat persinggahan kita yang sementara sebelum tiba di Kampung Halaman kita, syurga.

 Peringkat yang keempat adalah Alam barzakh di mana akan terpisahnya roh seseorang itu dari jasadnya. Alam ini merupakan perantaraan antara alam dunia dan alam akhirat. Roh manusia akan berada di alam barzakh atau alam kubur sehingga terjadinya Hari Kiamat. Semua manusia akan ditanyakan beberapa soalan oleh Malaikat Munkar dan Nakir dan jika baik amalan mereka di muka bumi, maka mereka akan menerima kurniaan di dalam kubur mereka yang menjadi indah dan menenangkan. Manakala, bagi mereka yang buruk amalannya di dunia, mereka akan merasai azab yang akan menimpa mereka di dalam kubur. Peringkat yang terakhir adalah Alam Akhirat yang merupakan alam yang kekal abadi dan merupakan kehidupan yang sebenar. Di alam ini kesemua roh akan dikembalikan kepada jasadnya semula dan semua manusia akan dibicarakan dan diadili seadil-adilnya oleh Allah bagi semua perbuatan yang dilakukan semasa hidup di dunia dulu. Tiada seorang pon yang akan terlepas daripada pengadilan ini. Seterusnya, manusia akan mendapat buku amalan mereka yang menentukan penghujung mereka sama ada syurga atau neraka. Barangsiapa yang mendapat syurga maka berseronoklah kerana itulah sebaik-baik tempat Kembali. Dan barangsiapa yang mendapat neraka maka bersedialah menerima azab Allah yang sangat pedih.

Penciptaan Hawa